b'\n_START_ARTICLE_\nQueen\n_START_SECTION_\nZa\xc5\xa1\xc4\x8ditni znak\n_START_PARAGRAPH_\nZa\xc5\xa1\xc4\x8ditni znak skupine je znan kot Queen Crest (perjanica, ponos), narisal pa ga je Mercury. Vsebuje horoskopska znamenja vseh \xc5\xa1tirih \xc4\x8dlanov skupine: dva leva (Deacon in Taylor), raka (May) in dve vili za devico (Mercury). Leva dr\xc5\xbeita veliko \xc4\x8drko Q, na kateri je rak, pod njo pa sta dve vili. Na vrhu je feniks.\n_START_SECTION_\nZgodovina\n_START_PARAGRAPH_\nBrian May in Roger Taylor sta s Timom Staffellom igrala v pol-profesionalnem bendu. Mercury je bil Staffellov cimer na Ealing Arts Kolid\xc5\xbeu in je tako lahko od blizu spremljal njihovo glasbo, sam pa je pel v drugih skupinah, kot npr. v Ibex leta 1969 in Sour Milk Sea leta 1970. Kljub temu je bil navdu\xc5\xa1en nad izmenjavo idej. Staffell je zapustil Smile in se pridru\xc5\xbeil skupini Humpy Bong. Smile je s tem razpadla, vendar je Mercury vztrajal pri sodelovanju, tako so se aprila 1970 preimenovali v Queen. John Deacon se jim je pridru\xc5\xbeil februarja 1971._NEWLINE_Na britanske glasbene lestvice so se prvi\xc4\x8d povzpeli leta 1974 s singlom \xc2\xbbSeven Seas of Rhye\xc2\xab, z albuma Queen II. Naslednja velika uspe\xc5\xa1nica, ki se je uvrstila celo na drugo mesto, je bila \xc2\xbbKiller Queen\xc2\xab\xc2\xa0s tretjega albuma Sheer Heart Attack. Njihova \xc5\xa1e dandanes najve\xc4\x8dja uspe\xc5\xa1nica je bila\xc2\xa0\xc2\xbbBohemian Rhapsody\xc2\xab, singl z albuma A Night at the Opera. V Zdru\xc5\xbeenem kraljestvu je kot \xc5\xa1t. 1 vladala devet tednov, \xc5\xa1e leta 2004 je bila druga najbolj predvajana pesem na britanskih radijskih postajah. Queen so znani tudi po spektakularnih koncertih, ki so podirali rekorde obiskanosti. Med bolj znanimi so koncert v londonskem Hyde Parku s 150.000 obiskovalci in dva zaporedna ve\xc4\x8dera na festivalu Rock in Rio (Rio de Janeiro, Brazilija) leta 1985 s po 300.000 obiskovalci. Skupno si je njihove nastope na turnejah ogledalo ve\xc4\x8d milijonov ljudi. 7. februarja 1979 so v sklopu turneje Jazz European Tour nastopili tudi v Ljubljani, v Hali Tivoli._NEWLINE_Po Mercuryjevi smrti leta 1991, so mu naslednje leto v \xc4\x8dast priredili Freddie Mercury Tribute Concert, ki naj bi bil celo bolj gledan od Live Aida. Na njem je nastopilo veliko slavnih glasbenikov tistega \xc4\x8dasa: Led Zeppelin, Elton John, Axl Rose, Metallica, Paul Young, George Michael, Extreme, Lisa Stansfield, David Bowie, Liza Minelli, Zucchero, Annie Lennox, Seal, Def Lepard in mnogi drugi._NEWLINE_John Deacon se je upokojil leta 1997, Taylor in May pa sta na turnejah \xc5\xa1e nekaj \xc4\x8dasa sodelovala s Paulom Rodgersom pod imenom Queen + Paul Rodgers.'